เล็งยก3จ. ขึ้นฟรีเทรดดูดลงทุน
&#8220;สมคิด&#8221; สั่งยกระดับ ระยอง ชลบุรี ฉะเชิงเทรา ตั้งเป็นฟรีเทรดโซนเลียนแบบจีน
8 มี.ค. 2559

“สมคิด” สั่งยกระดับ ระยอง ชลบุรี ฉะเชิงเทรา ตั้งเป็นฟรีเทรดโซนเลียนแบบจีน
นายสมคิด จาตุศรีพิทักษ์ รองนายกรัฐมนตรี เปิดเผยว่า ได้ตั้งคณะอนุกรรมการขึ้นเพื่อดูเรื่องการยกระดับจังหวัดที่สามารถกระตุ้นการลงทุนในภาคอุตสาหกรรม และเชื่อมโยงกับเขตเศรษฐกิจพิเศษได้ โดยขณะนี้เห็นว่ามี 3 จังหวัดที่เหมาะสม คือ ระยอง ชลบุรี ฉะเชิงเทรา เพื่อให้มีลักษณะคล้ายกับฟรีเทรดโซนของจีน โดยให้มีมาตรการด้านสิทธิพิเศษอื่นนอกเหนือจากภาษี เช่น เรื่องที่ดิน เพื่อให้นักลงทุนมีที่ทางในการทำงานและลงสินค้าของตัวเอง
นายสมชัย สัจจพงษ์ ปลัดกระทรวงการคลัง กล่าวว่า สิทธิพิเศษนอกจากเรื่องของภาษีที่ต้องไปดู เช่น เรื่องระบบการขนส่ง หรือโลจิสติกส์ การอำนวยความสะดวกนักลงทุนในเรื่องการเคลื่อนย้ายเงิน ซึ่งกระทรวงการคลังจะต้องเร่งสรุปเรื่องดังกล่าวภายใน 2-3 สัปดาห์จากนี้
นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี กล่าวว่า รูปแบบฟรีเทรดโซนดังกล่าวมาจากเซี่ยงไฮ้ในจีน ที่รวบรวมทั้งคลังสินค้าทัณฑ์บน นิคมอุตสาหกรรม คลัสเตอร์ มาอยู่ในพื้นที่เดียวกัน เพื่อให้นักลงทุนเข้ามาลงทุนทำการผลิตเพื่อการส่งออก รวมทั้งสามารถติดต่อหน่วยงานราชการได้แบบวันสต็อปเซอร์วิสอีกด้วย ขณะที่ จ.ระยอง ชลบุรี และฉะเชิงเทรา จะมีความสะดวกในเรื่องการขนส่ง เพราะอยู่ใกล้ท่าเรือแหลมฉบัง รวมทั้งอยู่ใกล้สนามบินสุวรรณภูมิ และสนามบินอู่ตะเภา แต่ที่จะต้องเพิ่มคือสิทธิพิเศษอื่นที่นอกเหนือจากภาษี เช่น การอำนวยความสะดวกด้านการชำระเงิน อัตราแลกเปลี่ยน เป็นต้น